《陪戎州范守阎倅饮涪翁纪事》
宋代·孙应时

元佑人何负，黄郎昔此居。
江山愁思里，风景醉吟馀。
问俗夸遗事，开荒想旧庐。
岩姿自奇怪，欲响故清虚。
鸟语传沽酒，猿吟孔荷锄。
文章喧宇宙。谈笑狎樵渔。
小德长携杖，地明阙寄书。
生涯竟流落，谤誉久乘除。
士固难逃世，天宁独宁渠。
朝廷重日月，河雒痛丘墟。
事往真云已，神游信所於。
溪名虽发越，林影尚萧疏。
佳致归商略，成规易补苴。
春堤要杨柳，夏渚待芙蕖。
名胜新开府，风流得贰车。
追游方自此，雅尚不愁予。
天际归舟远，江干掺袂初。
明年记狂客，万里报何如。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。